 М  О  Т  И  В  И

за разработване на проекта на Наредба за изм. на Наредба № 1 от 2009 г. за условията и реда за устройството и безопасността на площадките за игра (обн., ДВ, бр. 10 от 2009 г.; изм., бр. 27 от 2013 г.; изм. и доп., бр. 69 от 2015 г., бр. 70 от 2019 г., попр., бр. 84 от 2019 г., изм. и доп., бр. 17 от 2023 г.)
1. Причини, които налагат приемането на нормативния акт
Наредба № 1 от 2009 г. за условията и реда за устройството и безопасността на площадките за игра (Наредба № 1 от 2009 г.) на министъра на регионалното развитие и благоустройството, министъра на вътрешните работи и председателя на Държавната агенция за закрила на детето е издадена на основание чл. 62, ал. 11 от Закона за устройство на територията. 
Минималният брой занимания и/или минимален брой съоръжения за площадките за игра, които се предвиждат в жилищните територии, в зависимост от възрастовите групи на ползвателите им, са определени съгласно табл. 1 към чл. 9 от Наредба № 1 от 2009 г. Съгласно табл. 1, към чл. 9 пясъчникът е предвиден като задължителен (задължително занимание) за възрастовата група до 3 години. 
С писма на кмета на община Русе от 2025 г. и 2026 г. е направено предложение за изменение в табл. 1, към чл. 9 от Наредба № 1 от 2009 г., като за площадките за игра за възрастовата група до 3 години се даде възможност за избор между пясъчник и занимателна игра, т.е. пясъчникът да не е задължителен. Мотивът е многобройните молби и подписки на жители на гр. Русе за премахване на пясъчниците от площадките за игра за възрастова група от 0 до 3 год., поради здравни рискове от паразитни заболявания. Независимо от дейностите по ежегодно почистване, допълване и дезинфекция на пясъчниците, ефектът не е дълготраен, а след извършено проучване е установено, че ситуацията е подобна и в други общини в страната.
С проекта на Наредба за изм. на Наредба № 1 от 2009 г. се предлага в таблица 1 към чл. 9, ал. 1, на реда с изисквания относно възрастова група на ползвателите „до 3 години“, в четвърта колона „Минимален брой занимания и/или минимален брой съоръжения“ след думата „Пясъчник“ да се допълни „или занимание за ползватели до 3 години“. 
С проекта на Наредба за изм. на Наредба № 1 от 2009 г. също така се предлага редакционно прецизиране на отделни изисквания, както и прецизиране във връзка с влезлия в сила след последното изменение на наредбата стандарт БДС EN 1176-10:2024 „Съоръжения и настилки за площадки за игра. Част 10: Допълнителни специфични изисквания за безопасност и методи за изпитване за изцяло заградени съоръжения за игра“.
С предлаганите промени не се определят по-строги изисквания от тези на действащата Наредба № 1 от 2009 г., поради което не е предвиден преходен период за влизане в сила на наредбата след нейното обнародване в „Държавен вестник“.
2. Цели, които се поставят с приемането на нормативния акт
Подобряване на ефективността на прилагане на Наредба № 1 от 2009 г. чрез вземане предвид на практическите затруднения от страна на общините за гарантиране в пълна степен на безопасността на пясъчниците на площадките за игра, както и синхронизиране на изискванията на наредбата с действащите европейски стандарти с изисквания към съоръженията за игра и настилките на площадките за игра. 
3. Финансови и други средства, необходими за прилагането на нормативния акт
Направените промени не изискват допълнителни финансови и други средства. 
4. Очаквани резултати от прилагането на нормативния акт
В резултат на реализиране на промените в нормативния акт ще се отговори на притесненията на обществеността като се даде възможност стопаните на площадки за игра да имат избор да заместят пясъчника с друго занимание за възрастовата група от 0 до 3 год., когато за обществено достъпни площадки за игра е невъзможно гарантиране на постоянен контрол и поддържане на безопасни пясъчници. Също така с предлаганите промени нормативните изисквания се синхронизират с действащите европейските стандарти. 
5. Анализ за съответствие с правото на Европейския съюз
Изготвеният проект на Наредба за изменение и допълнение на Наредба № 1 от 2009 г. не въвежда изисквания на правото на ЕС.

